সরকার বিরোধী যাবতীয় ‘বিপ্লব’ শেষ! রাজ্য সরকার ও স্বাস্থ্যভবনের কর্তাদের একাংশের বিরুদ্ধে তোলা অভিযোগ বেমালুম হজম করে সরাসরি কালীঘাটে হত্যে দিলেন এস এস কে এমের প্রাক্তন অধিকর্তা প্রদীপ মিত্র। স্বাস্থ্যভবন সূত্রের খবর, স্পেশাল সেক্রেটারি (মার্ট) পদের চেয়ার জুটতে পারে কম্পালসরি ওয়েটিংয়ে থাকা ‘বিপ্লবী’ স্বাস্থ্যকর্তা প্রদীপের!  
সম্প্রতি মুখ্যমন্ত্রী মমতা বন্দ্যোপাধ্যায়ের কালীঘাটের বাসভবনে দীর্ঘসময় খোশমেজাজে কাটিয়েছেন প্রদীপ। নিশ্চিন্তে গল্প করেছেন মুখ্যমন্ত্রীর ভাই কার্তিক বন্দ্যোপাধ্যায়, তৃণমূল বিধায়ক তথা চিকিৎসক নেতা নির্মল মাজি, মা ও শিশুমৃত্যু প্রতিরোধে মুখ্যমন্ত্রীর তৈরি টাস্কফোর্সের চেয়ারম্যান ত্রিদিব বন্দ্যোপাধ্যায় এবং দমকলমন্ত্রী জাভেদ খানের সঙ্গে। (নীচের ছবি দ্রষ্টব্য)
স্বাস্থ্যভবন সূত্রের খবর, কালীঘাটের প্রতি ‘আনুগত্য’ প্রকাশ করার পরেই কালীপুজোয় মুখ্যমন্ত্রীর বাড়িতে ‘আমন্ত্রণ’ জোটে প্রদীপের। কালক্ষেপ না করে যথাসময়ে পৌঁছন তিনি। রাজ্যে স্বাস্থ্যক্ষেত্রের উন্নয়ন সংক্রান্ত আলোচনায় অংশ নিয়ে সরকারের কাজকে সমর্থনও জানান!
স্বাস্থ্যভবনের এক আধিকারিক বৃহস্পতিবার বলেন, ‘‘এখন প্রদীপের সঙ্গে সরকারপক্ষের দূরত্ব ঘুচে যাচ্ছে। মুখ্যমন্ত্রীর কাছে প্রদীপকে গ্রহণযোগ্য করে তুলতে কারা মুখ্য ভূমিকা নিয়েছেন, সহজেই অনুমেয়। স্বাস্থ্যভবনে কোণঠাসা নির্মল এই সুযোগে প্রদীপকে স্পেশাল সেক্রেটারির (মার্ট) চেয়ারে বসিয়ে নিজে মাথা গোঁজার চেষ্টা চালাচ্ছেন।’’ নির্মলকে বারবার ফোন করা হলেও জবাব মেলেনি। উত্তর আসেনি টেক্সট মেসেজেরও। ফোন ধরেননি ত্রিদিবও। কার্তিককে ফোন করা হলে তাঁর সহকারী ফোন ধরেন। প্রশ্ন শুনে বলেন, ‘‘দাদাকে প্রশ্ন জানাচ্ছি। পরে উত্তর জানিয়ে দিচ্ছি।’’ সেই উত্তর রাত পর্যন্ত মেলেনি।
কেন কালীঘাটে গিয়েছিলেন? সরকারের বিরুদ্ধে অভিযোগ কি প্রত্যাহার করছেন? এসবের উত্তর দেননি প্রদীপ। বরং তাঁর যুক্তি, ‘‘আগেও গিয়েছি। নতুন কিছু নয়। এবারও ওখান (মুখ্যমন্ত্রীর বাড়ি) থেকে নিমন্ত্রণ এসেছিল। তাই গিয়েছিলাম। এর মধ্যে রাজনীতি খুঁজবেন না।’’ স্বাস্থ্যভবনের প্রদীপ-ঘনিষ্ঠ এক কর্তা বলেন, ‘‘প্রদীপ মিত্র দক্ষ প্রশাসক। তাঁর বিরুদ্ধে মুখ্যমন্ত্রীকে ভুল বোঝানো হয়েছিল। তিনিও ভুল অভিযোগ করেছিলেন। ভুল বোঝাবুঝি মেটার পথে। প্রশাসনে ফেরার সম্ভাবনা তৈরি হয়েছে। আলোচনা চলছে।’’
গত ২৫ জুন এস এস কে এমের পদ থেকে সরিয়ে প্রদীপকে বদলি করা হয়েছিল সাগর দত্ত মেডিক্যাল কলেজের অধ্যক্ষের পদে। কিন্তু পদাবনতির অভিযোগ তুলে প্রদীপ সেই পদে যোগ দেননি। তার পরেই সরকারের কোপে পড়েন তিনি। শাস্তিমূলকভাবে তাঁকে স্বাস্থ্যভবনে কম্পালসরি ওয়েটিংয়ে পাঠানো হয়। এখনও সকাল-বিকাল হাজিরা দেওয়াটাই তাঁর রুটিন। বসার চেয়ারও নেই। পরিচিতদের ঘরে ঘোরাঘুরি করেই সময় কাটে প্রদীপের। এবার শাস্তির খাঁড়া উঠে গেলে প্রশাসনেই তাঁকে কাজে লাগানো হতে পারে বলে মনে করা হচ্ছে। স্বাস্থ্যভবন সূত্রের অবশ্য খবর, স্বাস্থ্যকর্তাদের একাংশই প্রদীপের প্রত্যাবর্তন আটকাতে ফের সক্রিয় হয়ে উঠেছেন। তাঁদেরই একজন বললেন, ‘‘মুখ্যমন্ত্রীর বিরুদ্ধে তো নানা কথা বলেছিলেন! ক্ষমা চেয়েছেন? লিখে দেবেন, আমরা ফিরতে দেব না। এখানে ওঁর জন্য কোনও চেয়ার নেই।’’
সত্যি কি তাই!
রয়েছেন কম্পালসরি ওয়েটিংয়ে। স্বাস্থ্যভবনে বসার চেয়ার নেই। তাতে কী। ‘বিপ্লবে’র আগুন নিভেছে। প্রদীপের চেয়ার পাতা হয়ে গিয়েছে কালীঘাটে!